Document ID: 32014R0650

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 650/2014 ΤΗΣ ΕΠΙΤΡΟΠΉΣ
της 4ης Ιουνίου 2014
για τη θέσπιση εκτελεστικών τεχνικών προτύπων όσον αφορά τον μορφότυπο, τη δομή, τον κατάλογο των περιεχομένων και την ημερομηνία ετήσιας δημοσίευσης των πληροφοριών που πρέπει να δημοσιοποιούνται από τις αρμόδιες αρχές σύμφωνα με την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2013/36/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με την πρόσβαση στη δραστηριότητα πιστωτικών ιδρυμάτων και την προληπτική εποπτεία πιστωτικών ιδρυμάτων και επιχειρήσεων επενδύσεων, για την τροποποίηση της οδηγίας 2002/87/ΕΚ και για την κατάργηση των οδηγιών 2006/48/ΕΚ και 2006/49/ΕΚ (1), και ιδίως το άρθρο 143 παράγραφος 3,
Εκτιμώντας τα ακόλουθα:
(1)
Σύμφωνα με την οδηγία 2013/36/ΕΕ, οι αρμόδιες αρχές οφείλουν να δημοσιοποιούν ορισμένες πληροφορίες προκειμένου η εσωτερική τραπεζική αγορά να λειτουργεί με αυξανόμενη αποτελεσματικότητα και οι πολίτες της Ένωσης να διαθέτουν επαρκή επίπεδα διαφάνειας. Οι πληροφορίες που δημοσιοποιούνται θα πρέπει να είναι επαρκείς ώστε να καθίσταται δυνατή η ουσιαστική σύγκριση των προσεγγίσεων που εφαρμόζουν οι αρμόδιες αρχές των διαφόρων κρατών μελών.
(2)
Προκειμένου να διευκολυνθεί περαιτέρω η εν λόγω εκτίμηση, οι πληροφορίες όλων των αρμόδιων αρχών θα πρέπει να δημοσιεύονται σε έναν κοινό μορφότυπο, να ενημερώνονται τακτικά και να καθίστανται προσβάσιμες μέσω μίας και μόνης ηλεκτρονικής τοποθεσίας. Ενώ οι απαιτήσεις δημοσιοποίησης πληροφοριών σχετικά με την εποπτεία του τίτλου VIII της οδηγίας 2013/36/ΕΕ αφορούν το σύνολο του τομέα της εποπτικής ρύθμισης, σε πρώτο στάδιο τα εν λόγω τεχνικά πρότυπα εστιάζουν στα εποπτικά καθήκοντα που απορρέουν από την εν λόγω οδηγία και από τον κανονισμό (ΕΕ) αριθ. 575/2013 του Ευρωπαϊκού Κοινοβουλίου και του Συμβουλίου (2).
(3)
Ο παρών κανονισμός βασίζεται στο σχέδιο εκτελεστικών τεχνικών προτύπων που υπέβαλε η Ευρωπαϊκή Αρχή Τραπεζών (ΕΑΤ) στην Επιτροπή.
(4)
Η ΕΑΤ διεξήγαγε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, προέβη σε ανάλυση του δυνητικού σχετικού κόστους και οφέλους και ζήτησε τη γνώμη της ομάδας τραπεζικών συμφεροντούχων, που συστάθηκε σύμφωνα με το άρθρο 37 του κανονισμού (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Νομοθετικές, κανονιστικές και διοικητικές διατάξεις και γενικές κατευθυντήριες γραμμές
Οι αρμόδιες αρχές, σύμφωνα με το άρθρο 143 παράγραφος 1 στοιχείο α) της οδηγίας 2013/36/ΕΕ, δημοσιεύουν τις πληροφορίες σχετικά με τα κείμενα των νόμων, των κανονισμών, των διοικητικών κανόνων και των γενικών κατευθυντήριων γραμμών που εκδίδονται στο οικείο κράτος μέλος στον τομέα της προληπτικής ρύθμισης χρησιμοποιώντας τα κατάλληλα έντυπα που ορίζονται στα τμήματα 1 έως 8 του παραρτήματος I.
Άρθρο 2
Εναλλακτικές επιλογές και διακριτικές ευχέρειες
Οι αρμόδιες αρχές, σύμφωνα με το άρθρο 143 παράγραφος 1 στοιχείο β) της οδηγίας 2013/36/ΕΕ, δημοσιεύουν τις πληροφορίες σχετικά με τον τρόπο άσκησης των διαθέσιμων στο ενωσιακό δίκαιο εναλλακτικών επιλογών και διακριτικών ευχερειών, χρησιμοποιώντας τα κατάλληλα έντυπα που προβλέπονται στα τμήματα 1 έως 12 του παραρτήματος II.
Άρθρο 3
Γενικά κριτήρια και μεθοδολογίες για τη διαδικασία εποπτικού ελέγχου και αξιολόγησης
Οι αρμόδιες αρχές, σύμφωνα με το άρθρο 143 παράγραφος 1 στοιχείο γ) της οδηγίας 2013/36/ΕΕ, δημοσιεύουν πληροφορίες σχετικά με τα γενικά κριτήρια και τις μεθοδολογίες που χρησιμοποιούν για τον εποπτικό έλεγχο και την αξιολόγηση που αναφέρεται στο άρθρο 97 της εν λόγω οδηγίας χρησιμοποιώντας το έντυπο που ορίζεται στο παράρτημα III.
Άρθρο 4
Συγκεντρωτικά στατιστικά στοιχεία
Οι αρμόδιες αρχές, σύμφωνα με το άρθρο 143 παράγραφος 1 στοιχείο δ) της οδηγίας 2013/36/ΕΕ, δημοσιεύουν τις πληροφορίες σχετικά με τα συγκεντρωτικά στατιστικά δεδομένα για βασικές πτυχές της εφαρμογής του εποπτικού πλαισίου, χρησιμοποιώντας τα έντυπα που ορίζονται στα τμήματα 1 έως 6 του παραρτήματος IV.
Άρθρο 5
Ημερομηνία ετήσιας δημοσίευσης
Οι αρμόδιες αρχές δημοσιεύουν τις πληροφορίες που αναφέρονται στο άρθρο 143 παράγραφος 1 της οδηγίας 2013/36/ΕΕ σε μία και μόνη ηλεκτρονική τοποθεσία για πρώτη φορά έως την 31η Ιουλίου 2014.
Οι αρμόδιες αρχές επικαιροποιούν τις πληροφορίες που αναφέρονται στο στοιχείο δ) του άρθρου 143 παράγραφος 1 της εν λόγω οδηγίας έως την 31η Ιουλίου κάθε έτους με βάση τη θέση στις 31 Δεκεμβρίου του προηγούμενου έτους.
Οι αρμόδιες αρχές επικαιροποιούν τις πληροφορίες που αναφέρονται στα στοιχεία α) έως γ) του άρθρου 143 παράγραφος 1 της εν λόγω οδηγίας σε τακτά διαστήματα, και το αργότερο μέχρι την 31η Ιουλίου κάθε έτους, εκτός εάν δεν έχει υπάρξει αλλαγή στις δημοσιευόμενες πληροφορίες.
Άρθρο 6
Τελικές διατάξεις
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Ιουνίου 2014.

Labels: 7
2
12
3